
Houbo outrora un artista que pintara un pequeño e belísimo cadro e 
colgárao de xeito que podía velo nun espello. Dixera: 

—Así se duplica a distancia e o suaviza, e faino o dobre de fermoso do que 
era. 

Os animais da fraga souberon del polo gato doméstico, ó que admiraban 
moito porque era tan sabido, tan requintado e adiantado, e tan cortés e 
aristocrático, e lles podía contar tantas cousas que non sabían antes, e das 
que non estaban certos despois. Ficaron moi excitados logo de oir esta 
rexouba nova, e fixeron preguntas para entendela de todo. Preguntaron que 
era un cadro e o gato explicouno. 

—É unha cousa chá —dixo—, marabillosamente chá, abraiantemente chá, 
engaiolantemente chá e elegante. E, ai, tan fermosa! 

Iso exaltounos case ata o delirio, e afirmaron que quen lles dera o poder ver. 
Entón preguntou o oso: 

—Que é o que o fai tan fermoso? 

—A súa fasquía —dixo o gato. 

Isto encheunos de admiración e incerteza, e ficaron máis excitados ca 
nunca. Entón preguntou a vaca: 

—Que é un espello? 

—É un furado na parede —dixo o gato—. Miras nel e velaí está o cadro, e a 
súa inimaxinable beleza faino tan refinado e feiticeiro e sublime e 
inspirador que a cabeza che dá voltas e case que esvaeces do éxtase. 

O asno aínda non falara, mais comezou daquela a manifesta-las súas 
dúbidas. Afirmou que nunca houbera algo tan fermoso antes e que seguro 
non o había agora. Dixo que se cumprían unha chea de adxectivos 
polisílabos para enxalzar un obxecto fermoso, era ocasión de sospeitar. 

Era evidente que estas dúbidas influían nos animais, así que o gato marchou 
ofendido. Deixaron o tema durante un par de días, pero namentres a 
curiosidade renaceu e houbo un rexurdimento patente do interese. Entón os 
animais abafaron o asno por estraga-lo que lles podería ter sido un pracer, 
só por unha sospeita de que o cadro non era fermoso, sen ter ningunha 
proba de que era así. O asno non se desacougou; estaba traquilo, e dixo que 
había un xeito de comprobar quen tiña razón, el ou o gato: iría mirar no 
furado e volvería para contarlle-lo que atopase aló. Os animais sentiron 
alivio e gratitude e pedíronlle que fose decontado. Así o fixo. 

Pero non sabía onde se tiña que poñer; xa que logo, por error, parouse entre 
o cadro e o espello. O resultado foi que o cadro non se puido reflectir. 


Volveu á fraga e dixo: 

—O gato mentiu. Non hai nada nese furado máis ca un asno. Non había 
traza de ningunha cousa chá á vista. Era un asno garrido, e xentil, pero só 
era un asno e ren máis. 

O elefante preguntoulle: 

—Víchelo ben? Estabas preto? 

—Vino ben, oh Hathi, Rei das Bestas. Estaba tan preto que nos tocámo-los 
fociños. 

—Évos ben raro —dixo o elefante—, o gato sempre dixo a verdade ata o de 
aquí, que nós saibamos. Que o tente outra testemuña. Vai, Baloo, olla no 
furado e volve contarnos. 

Así que o oso foi. Cando volveu, dixo: 

—Ámbo-lo gato e o asno mentiron, non había nada no furado máis ca un 
oso. 

A sorpresa e o aglaio dos animais for grande. Agora todos degoaban por 
face-la proba e sabe-la verdade de primeira man. O elefante mandounos un 
a un. 

Primeiro a vaca. Non atopou nada no furado máis ca unha vaca. 

O tigre non atopou nada máis nel ca un tigre. 

O león non atopou nada máis nel ca un león. 

O leopardo non atopou nada máis nel ca un leopardo. 

O camelo atopou un camelo e ren máis. 

Hathi xa estaba furioso, e dixo que sabería a verdade, mesmo se tiña que ir 
pescudar persoalmente. Cando volveu, vituperou tódolos seus súbditos 
chamándoos mentireiros, e tíñalle unha carraxe inapouvigable á cegueira 
moral e mental do gato. Dixo que ninguén senón un papón hipermétrope 
podía ver outra cousa no furado máis ca un elefante. 

SENTENZA, BRINDADA POLO GATO 
Podes atopar nun texto calquera cousa que traias contigo, se te interpós 
entre el e o espello da túa imaxinación. Pode que non vexa-las túa orellas, 
pero estarán aí. 


